Aanval op leeuboer: ‘Dit wás plaasaanval’Pieter Swart (Foto: Facebook) Een van die drie verdagtes wat ná die aanval op Pieter Swart in hegtenis geneem is op aanklagte van sameswering om ’n misdaad te pleeg, het ’n bekentenis afgelê. Hierin word glo bevestig dat die verdagtes op Swart se plaas was met die doel om hom te beroof. Dit volgens Swart se regsverteenwoordiger adv. Piet Pistorius. Dié bekentenis bevestig dus Swart se weergawe van gebeure dat hy Donderdagoggend op sy plaas op die Edenvillepad (R34) buite Kroonstad in die Vrystaat aangeval is. Hy het tydens die aanval drie verdagtes doodgeskiet. “Die polisie se ondersoek duur voort, maar die feit van die saak is dit was vir seker ’n plaasaanval,” sê Pistorius wat saam met FC Schilling, ’n prokureur van Kroonstad, as Swart se regsverteenwoordigers optree. Swart sou Maandag in die plaaslike landdroshof op drie aanklagte van moord verskyn nadat die polisie hom Donderdag in hegtenis geneem het. Maroela Media het vroeër berig Swart is egter voor sy hofverskyning uit aanhouding vrygelaat aangesien daar geen prima facie-saak teen hom is nie. Pistorius sê daar is in dié stadium geen getuienis in die dossier wat Swart se vervolging regverdig nie. “Dit is [egter] nie die einde van die pad nie,” het Schilling Dinsdagoggend aan Maroela Media gesê, aangesien Swart steeds vorentoe vervolg kan word sou die polisie se ondersoek enige bewyse teen hom na vore bring. Volgens Schilling is dit nog te vroeg om te besluit oor ’n moontlike siviele eis teen die polisie vir onregmatige inhegtenisneming. Swart het Donderdagaand in die selle deurgebring voordat hy Vrydag in ’n plaaslike hospitaal opgeneem is vir die meswond wat hy in die aanval opgedoen het. Hy het die naweek onder polisiebewaking in die hospitaal deurgebring, waarna hy Maandag na die hof geneem is om in die beskuldigde bank te verskyn. “Gegewe die feite, was dit absurde optrede om hom in hegtenis te neem,” meen Pistorius. Schilling sê Swart is getraumatiseer ná die afgelope paar dae se gebeure en hy is geadviseer om berading te oorweeg. “Dit was nie ’n aangename ervaring nie.” Die polisie het verlede week ook drie verdagtes in hegtenis geneem wat aanvanklik met die aanval verbind is. Slegs een van hulle word nou vervolg. Phaladi Shuping, woordvoerder van die Nasionale Vervolgingsgesag (NVG) in die Vrystaat, sê slegs Lehlohonolo Modisadife (22) word in die stadium aangekla. Die saak teen sy twee medebeskuldigdes is teruggetrek weens ’n gebrek aan bewyse. Modisadife sal na verwagting op 22 Februarie in die hof verskyn vir ’n moontlike borgtogaansoek. Hy bly tot dan in aanhouding.